Doebai soek Antarktika-ysberg vir vars waterArgieffoto (Foto: Robynm, Pixabay) ŉ Maatskappy in die Verenigde Arabiese Emirate beplan om ŉ ysberg teen 2020 na Doebai te sleep. Die sogenaamde Iceberg Project wil internasionale reaksies op droogte wêreldwyd en waterverwante humanitêre projekte ondersteun. Die National Advisor Bureau Limited (NAB) het die UAE-Iceberg Project van stapel gestuur wat van plan is om ysberge van Antarktika na die kuslyn van Fujairah te sleep. Die maatskappy het in 2017, toe die projek aangekondig is, gesê dié skuif kan klimaatsverandering in die gebied aanspreek. “Ons werk die afgelope jaar al baie hard aan die projek en is reeds besig met die volgende fase,” het Abdullah Mohammed Sulaiman Al Shehi, besturende direkteur van die NAB, gesê. Patente is reeds ingedien in die Verenigde Koninkryk, waaronder om die ysberg te sleep en om die koers waarteen die ysberg tydens die reis van ongeveer 12 000 km sal smelt, te verminder. Volgens plaaslike media sal die projek tot $60 miljoen (byna R760 miljoen) beloop. Die eerste fase van die projek sal na verwagting in die tweede helfte van 2019 begin waar die ysberg óf na die kuslyn van Australië of Suid-Afrika gesleep sal word. Die maatskappy beplan om in die eerste kwartaal van 2020 ŉ ysberg na die VAE te sleep. Volgens die maatskappy is ŉ komitee van wetenskaplike kenners, Antarktika-spesialiste en marinebioloë aangestel om saam met navorsingsentrums en universiteite wêreldwyd saam te werk. “Ongeveer 1,2 miljard persone het tans nie toegang tot skoon water nie,” aldus die projek se webwerf. “Die Verenigde Nasies voorspel dat 50% van die wêreldwye bevolking teen 2030 watertekorte sal beleef. Ontsouting is reeds ŉ geruime tyd aan die gang, maar die proses bly baie duur en dit is nie energiedoeltreffend nie.” Aldus die verklaring disintegreer talle ysberge van Antarktika jaarliks en dryf dan op die oseaan waar dit smelt en miljarde gallon vars water gaan só verlore. Die projek het die volgende video reeds in 2017 gepubliseer: